ΑΠΟΦΑΣΗ ΤΗΣ ΕΠΙΤΡΟΠΗΣ της 16ης Φεβρουαρίου 1993 που εξουσιοδοτεί τη Γερμανία και το Ηνωμένο Βασίλειο να προβλέψουν εξαιρέσεις από ορισμένες διατάξεις της οδηγίας 77/93/ΕΟΚ του Συμβουλίου όσον αφορά τα γεώμηλα που προορίζονται για ανθρώπινη κατανάλωση, καταγωγής Νοτίου Αφρικής (Τα κείμενα στην γερμανική και αγγλική γλώσσα είναι τα μόνα αυθεντικά)

(93/159/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1979 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), όπως τροποποιήθηκε τελευταία από την οδηγία 92/103/ΕΟΚ (2), και ιδίως το άρθρο 14 παράγραφος 3,

τις αιτήσεις της Γερμανίας και του Ηνωμένου Βασιλείου,

Εκτιμώντας:

ότι με βάση τις διατάξεις της οδηγίας 77/93/ΕΟΚ, οι κόνδυλοι γεωμήλων που προορίζονται για ανθρώπινη κατανάλωση καταγωγής Νοτίου Αφρικής είναι δυνατόν καταρχήν να μην εισαχθούν στην Κοινότητα εξαιτίας του κινδύνου εισαγωγής εξωτικών ασθενειών αγνώστων στην Κοινότητα-

ότι οι πληροφορίες που παρείχε η Νότιος Αφρική και συλλέχθηκαν στη χώρα αυτή στη διάρκεια αποστολής που πραγματοποιήθηκε το 1991 δείχνουν ότι υπάρχουν λόγοι να θεωρηθεί ότι, στη Νότιο Αφρική, τα γεώμηλα αναπτύσσονται υπό σωστές υγειονομικές συνθήκες και ότι προς το παρόν δεν υπάρχουν πηγές για την εισαγωγή εξωτικών ασθενειών όσον αφορά τα γεώμηλα- ότι εξάλλου η Νότιος Αφρική τηρεί τις κατάλληλες υγειονομικές και ποιοτικές προδιαγραφές κατά την παραγωγή γεωμήλων-

ότι ως εκ τούτου μπορεί να θεωρηθεί, με βάση τις διαθέσιμες επί του παρόντος πληροφορίες, ότι δεν υπάρχει κίνδυνος εξάπλωσης επιβλαβών οργανισμών, υπό τον όρο ότι λαμβάνονται υπόψη ορισμένες ειδικές τεχνικές συνθήκες-

ότι η Επιτροπή εξασφαλίζει ότι οι αρχές της Νοτίου Αφρικής παρέχουν όλες τις τεχνικές πληροφορίες που χρειάζονται για τον έλεγχο της λειτουργίας των απαιτούμενων προστατευτικών μέτρων για τις τεχνικές αυτές συνθήκες- ότι τα γεώμηλα εισάγονται σε περίοδο κατά την οποία δεν μπορούν να επηρεάσουν την υγειονομική κατάσταση των προϊόντων γεωμήλων στην Κοινότητα-

ότι, ως εκ τούτου, πρέπει να επιτραπεί στα αιτούμενα κράτη μέλη να προβλέψουν παρεκκλίσεις όσον αφορά τα γεώμηλα ανθρώπινης κατανάλωσης Νοτίου Αφρικής δυνάμει των προαναφερθέντων ειδικών τεχνικών συνθηκών για την προσεχή περίοδο εμπορίας- ότι το σύστημα αυτό θα επανεξετασθεί, με βάση την αξιολόγηση των τεχνικών πληροφοριών που παρέχουν οι αρχές της Νοτίου Αφρικής και των αποτελεσμάτων του ελέγχου που θα διεξαχθεί στα γεώμηλα που εισάγονται στην Κοινότητα με βάση την παρούσα απόφαση-

ότι οι διατάξεις που θεσπίζονται στα παραρτήματα της οδηγίας 77/93/ΕΟΚ έχουν επανεξετασθεί προκειμένου να ληφθεί υπόψη η εκτίμηση των κινδύνων από τους επιβλαβείς οργανισμούς για την προσαρμογή των σχετικών διατάξεων στην ιδέα της ενιαίας αγοράς-

ότι η εκτίμηση των κινδύνων από τους επιβλαβείς οργανισμούς απετέλεσε τη βάση για τροποποίηση και αναθεώρηση των σχετικών διατάξεων της εν λόγω οδηγίας-

ότι, εντούτοις, σύμφωνα με τις διατάξεις της οδηγίας 91/683/ΕΟΚ του Συμβουλίου (3) τα κράτη μέλη θέτουν σε ισχύ τους νόμους, κανονισμούς ή διοικητικές διατάξεις που απαιτούνται για να συμμορφωθούν με την οδηγία 91/683/ΕΟΚ έξι μήνες μετά την αναθεώρηση των παραρτημάτων Ι έως V της οδηγίας 77/93/ΕΟΚ-

ότι φαίνεται ότι η αναθεώρηση αυτή έχει καθυστερήσει-

ότι η άδεια εφαρμόζεται με την επιφύλαξη της κατάργησης των ενδοκοινοτικών συνοριακών ελέγχων από την 1η Ιανουαρίου 1993-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Επιτρέπεται στη Γερμανία και το Ηνωμένο Βασίλειο, να προβλέψουν με βάση τους όρους που θεσπίζονται στην παράγραφο 2 εξαιρέσεις από το άρθρο 4 παράγραφος 1 της οδηγίας 77/93/ΕΟΚ, όσον αφορά την απαγόρευση που αναφέρεται στο μέρος Α σημείο 9α του παραρτήματος ΙΙΙ για τα γεώμηλα που προορίζονται για ανθρώπινη κατανάλωση καταγωγής Νοτίου Αφρικής, ενόψει της εμπορίας τους στα αντίστοιχα εδάφη τους ή μεταξύ τους.

2. Πρέπει να πληρούνται οι ακόλουθοι ειδικοί όροι:

α) τα γεώμηλα πρέπει να προορίζονται για ανθρώπινη κατανάλωση-

β) πρέπει να προέρχονται από πιστοποιημένους σπόρους γεωμήλων και να έχουν καλλιεργηθεί με βάση το σχήμα πιστοποίησης για σπόρους γεωμήλων της Νοτίου Αφρικής ή από σπόρους γεωμήλων που έχουν πιστοποιηθεί σε ένα από τα κράτη μέλη-

γ) πρέπει να έχουν καλλιεργηθεί σε καθορισμένες περιοχές όπου δεν έχει εμφανισθεί η Pseudomonas solanacearum (Smith) Smith-

δ) εξακολουθούν οι τακτικοί προγραμματισμένοι έλεγχοι εισαγωγών στη Νότιο Αφρική και σπόρων γεωμήλων και γεωμήλων κατανάλωσης που διατίθενται για εμπορία εντός της Νοτίου Αφρικής με σκοπό την εξέταση και τη δοκιμή αντιπροσωπευτικών δειγμάτων με αναγνωρισμένες επιστημονικές μεθόδους για την ανίχνευση των Clavibacter michiganensis (Smith) Davis et al. ssp. Sepedonicus (Spieckermann et Kotthoff) Favis et al., Pseudomonas solanacearum (Smith) Smith και ατράκτωσης των κονδύλων των γεωμήλων-

ε) η διακίνησή τους πραγματοποιείται με μηχανήματα τα οποία χρησιμοποιούνται αποκλειστικά γι' αυτά ή τα οποία έχουν απολυμανθεί με κατάλληλο τρόπο μετά από κάθε χρήση για άλλους σκοπούς-

στ) συσκευάζονται είτε σε νέους σάκους είτε σε κιβώτια τα οποία έχουν απολυμανθεί με τον κατάλληλο τρόπο- επίσημη ετικέτα τίθεται σε κάθε σάκο ή κιβώτιο, με τις πληροφορίες που αναφέρονται στο παράρτημα Ι-

ζ) πριν από την εξαγωγή τους οι πατάτες καθορίζονται από το χώμα, τα φύλλα ή άλλα νεκρά φυτά-

η) κατά την άφιξή τους, λαμβάνονται τουλάχιστον δύο δείγματα 200 κονδύλων από το εισάγον κράτος μέλος για κάθε αποστολή 50 τόνων ή μέρος αυτής, εισαχθέντων γεωμήλων για την ανίχνευση παρουσίας επιβλαβών οργανισμών, στο επίσημο εργαστήριο του εισάγοντος κράτους μέλους. Οι σχετικοί επιβλαβείς οργανισμοί και οι λεπτομέρειες της ανίχνευσης καθορίζονται κατόπιν συμφωνίας με την Επιτροπή και τους οργανισμούς των κρατών μελών.

Άρθρο 2

1. Η άδεια που παρέχεται στο άρθρο 1 εφαρμόζεται κατά την περίοδο μεταξύ 15 Ιανουαρίου και 30 Απριλίου 1993.

2. Η άδεια ανακαλείται εάν θεωρηθεί ότι οι όροι που θεσπίζονται στο άρθρο 1 παράγραφος 2 είναι ανεπαρκείς για την πρόληψη της εισαγωγής επιβλαβών οργανισμών ή δεν έχουν τηρηθεί.

Άρθρο 3

Τα ενδιαφερόμενα κράτη μέλη παρέχουν στην Επιτροπή και στα άλλα κράτη μέλη πληροφορίες για τις εισαγόμενες ποσότητες σύμφωνα με την παρούσα απόφαση και τεχνική έκθεση για οποιαδήποτε επίσημη εξέταση που έχει διεξαχθεί με βάση το άρθρο 1 παράγραφος 2 στοιχείο η)- αντίγραφα κάθε φυτοϋγειονομικού πιστοποιητικού διαβιβάζονται στην Επιτροπή.

Άρθρο 4

Η παρούσα απόφαση απευθύνεται στην Ομοσπονδιακή Δημοκρατία της Γερμανίας και στο Ηνωμένο Βασίλειο.

Βρυξέλλες, 16 Φεβρουαρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 363 της 11. 12. 1992, σ. 1.

(3) ΕΕ αριθ. L 376 της 31. 12. 1991, σ. 29.

ΠΑΡΑΡΤΗΜΑ

Πληροφορίες που απαιτούνται για την ετικέτα [όπως αναφέρεται στο άρθρο 1 παράγραφος 2 στοιχείο στ)]

1. Όνομα της αρχής έκδοσης της ετικέτας

2. Όνομα της οργάνωσης εξαγωγέων

3. Ένδειξη "γεώμηλα Νοτίου Αφρικής για ανθρώπινη κατανάλωση"

4. Ποικιλία

5. Επαρχία παραγωγής

6. Μέγεθος

7. Δηλωμένο καθαρό βάρος

8. Ένδειξη "σύμφωνα με τις απαιτήσεις ΕΟΚ 1993"

9. Σήμα τυπωμένο ή σφραγισμένο εξ ονόματος της υπηρεσίας προστασίας των φυτών της Νοτίου Αφρικής